ཡུས་ཧྲུའུ་ཁུལ་གྱི་རིམ་པ་སོ་སོའི་ལས་བྱེད་པ་དང་བཞུགས་མོལ་བྱེད་སྐབས།ཝང་ཅན་ཅུན་དང་ལིག་ཉིང་གཉིས་ཀྱིས་ཡུས་ཧྲུའུ་ཁུལ་གྱི་བྱ་བར་ཁས་ལེན་གང་ལེགས་བྱས།ཝང་ཅན་ཅུན་གྱིས་བསྟན་དོན།ཡུས་ཧྲུའུ་ཡི་འཕེལ་རྒྱས་དུས་རབས་གསར་བར་ཞུགས་པ་དང་།འགོ་ཚུགས་ས་གསར་བའི་སྟེང་འགྲེང་ཡོད་པས།ཡུས་ཧྲུའུ་ཁུལ་གྱི་གནས་ཚུལ་ལ་རྒྱུས་ལོན་གཏིང་ཟབ་བྱེད་པ་དང་།མི་དམངས་ཀྱི་འདོད་བློ་དང་བསྟུན་པ།འཕེལ་རྒྱས་ཀྱི་ལམ་བུ་ཡང་དག་བཙལ་ནས།རྒྱལ་ཡོངས་མི་དམངས་ལ་ཡུས་ཧྲུའུ་ཡི་དྲིན་གཟོ་དང་འབད་བརྩོན་ཡར་སྐྱེད་ཀྱི་སྣང་བརྙན་གསར་བ་ངོམ་དགོས།སྐྱེ་ཁམས་ཁོར་ཡུག་སྲུང་སྐྱོབ་ཐད་ནས་འགན་ཁུར་གསར་བ་ཕྲག་ཏུ་ལེན་དགོས།སྐྱེ་ཁམས་ཁོར་ཡུག་སྲུང་སྐྱོབ་ནམ་ཡང་མཚམས་འཇོག་མི་རུང་བའི་འདུ་ཤེས་བརྟན་པོ་འཛུགས་པ་དང་།སྐྱེ་ཁམས་དང་ཐོན་སྐྱེད་འཚོ་བའི་ཐད་ཀྱི་བྱ་བ་བཟང་བོར་བསྒྲུབ་པ།རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་སྤྱི་གླིང་འཛུགས་སྐྲུན་བཟང་བོ་དང་དོ་དམ་བཟང་བོ་བྱེད་པ།རི་ཆུ་ནགས་གསུམ་དང་རྩྭ་ས།མཚེའུ་ལ་གཅིག་གྱུར་སྒོས་བཅོས་སྐྱོང་བྱེད་པ།རྩྭ་ཐང་གི་སྐྱེ་ཁམས་སྲུང་སྐྱོབ་བྱེད་ཤུགས་ཆེ་རུ་བཏང་སྟེ།ཡུས་ཧྲུའུ་ནམ་ཡང་མཛེས་སྡུག་ལྡན་པར་བྱེད་དགོས།ཁྱད་ལྡན་ཐོན་ལས་འཕེལ་རྒྱས་ཐད་ནས་འགན་ཁུར་གསར་བ་ཕྲག་ཏུ་ལེན་དགོས།ལས་ཞུགས་འཕེལ་རྒྱས་ཐོན་ལས་ལ་དམིགས་ནས།མི་དང་རྩྭ་ས།ཕྱུགས་ཟོག་དང་།གནམ་དང་ས།མི་བཅས་བར་གྱི་འབྲེལ་བ་ཐག་གཅོད་བཟང་བོ་བྱེད་པ།རང་བྱུང་ཐོན་ཁུངས་ལ་སྲུང་སྐྱོབ་བཟང་བོ་བྱེད་པ།མི་གཞུང་ཐོན་ཁུངས་སྔོག་འདོན་བྱེད་པ།བློ་བརྟན་འགྱུར་མེད་ཀྱིས་སྐྱེ་ཁམས་ཕྱུགས་ལས་འཕེལ་རྒྱས་སུ་གཏོང་བ།རྩོལ་ནུས་མཐོར་འདེགས་སུ་བཏང་སྟེ་རིག་གནས་གནས་སྐོར་ལས་རིགས་འཕེལ་རྒྱས་སུ་གཏོང་བ།ཁོར་ཡུག་ཇེ་ལེགས་སུ་བཏང་ནས་ཉོ་འཚོང་འཁོར་སྐྱོད་ལས་རིགས་འཕེལ་རྒྱས་སུ་བཏང་སྟེ།ལྗང་མདོག་འཕེལ་རྒྱས་ཀྱི་ཁ་དོག་གཙོ་བོ་རུ་འགྱུར་བར་བྱེད་དགོས།དབུལ་ཐར་མཁྲེགས་གཏོར་བྱེད་པའི་ཐད་ནས་འགན་ཁུར་གསར་བ་ཕྲག་ཏུ་ལེན་དགོས།ཐོན་ལས་དབུལ་སྐྱོར་འབུར་དུ་ཐོན་པར་བྱེད་པ་དང་།རྨང་གཞིའི་སྒྲིག་ཆས་དང་སྤྱི་ཐུན་ཞབས་ཞུ་ཐད་ཀྱི་ཞན་ཆ་ཁ་གསབ་བྱེད་པ།སྐྱེ་ཁམས་ལ་བརྟེན་ནས་ཕྱུག་བསྒྱུར་བྱེད་པའི་བྱ་བ་བཟང་བོར་བསྒྲུབ་པ།བསམ་བློ་དབུལ་ཐར་ལ་དམ་འཛིན་བྱས་ཏེ།དབུལ་ཐར་མཁྲེགས་གཏོར་བྱ་བའི་རྒྱལ་ཁ་ལེན་དགོས།སྤྱི་ཚོགས་བཅོས་སྐྱོང་ཆུ་ཚད་མཐོར་འདེགས་གཏོང་བའི་ཐད་ནས་འགན་ཁུར་གསར་བ་ཕྲག་ཏུ་ལེན་དགོས།ཏང་འཛུགས་དང་སྤྱི་ཚོགས་བཅོས་སྐྱོང་གི་ལམ་དུ་སྐྱོད་པ་རྒྱུན་འཁྱོངས་བྱེད་པ་དང་།མི་རིགས་མཐུན་སྒྲིལ་ཡར་ཐོན་འཛུགས་སྐྲུན་བརྟན་བརླིང་ངང་སྤེལ་བ།དགོན་སྡེ་དོ་དམ་ལ་ཤུགས་སྣོན་པ།གཞི་རིམ་སྤྱི་ཚོགས་བཅོས་སྐྱོང་མ་ལག་འཐུས་ཚང་དུ་བཏང་སྟེ།སྤྱི་ཚོགས་རྒྱུན་མཐུད་ངང་འཆམ་མཐུན་གཏན་འཇགས་ཡོང་བར་ཁག་ཐེག་བྱེད་དགོས།ཏང་གི་འཛུགས་སྐྲུན་བྱེ་བྲག་ཅན་དང་ལག་ལེན་ཅན།དེང་རབས་ཅན་དུ་བསྒྱུར་བ་དང་།མཚོ་སྔོན་གསར་བའི་སྙིང་སྟོབས་ལག་བསྟར་བྱེད་པའི་སྟེང་མདུན་གྲས་སུ་སྐྱོད་པ།ཆབ་སྲིད་ཀྱི་སྐྱེ་ཁམས་ལེགས་པོ་སྐྲུན་ནས།རིགས་སོ་སོའི་མང་ཚོགས་ཀྱི་སྣེ་ཁྲིད་དེ་བློ་བརྟན་འགྱུར་མེད་ཀྱིས་ཏང་གི་བཀའ་ལ་ཉན་པ་དང་ཏང་གི་རྗེས་སུ་འབྲངས་དགོས་ཟེར།